李流谦
东州行上费检正
东州十刹如西州，东州幽爽西喧湫。
登临在在有佳处，我来无事得纵游。
望川致爽两奇特，云烟流通东与北。
一为清淑一旷远，清者发兴远快目。
城西三刹跨一牛，五百云堂老比丘。
捐金乐施到樵牧，不知愿力何年修。
邓家名笔难再得，苦爱雍熙之两壁。
贵人摸搨不曾休，真是化身千百亿。
府公玉皇香案吏，帆薄三山风辄止。
来苏疲瘵十万家，卷缩灵河一杯里。
野人冠服裹狙猿，曳裾更欲之何门。
惭无仁老惊人句，空负陈蕃解榻恩。